google/wiki40b huggingface dataset:
Διεθνής εναέριος χώρος

Διεθνής εναέριος χώρος ονομάζεται ο εναέριος χώρος που υπέρκειται της ανοικτής θάλασσας και μόνο αυτής. Ως εκ τούτου δεν υφίσταται τέτοιος όρος για υπερκείμενους χώρους ξηράς που εκ των πραγμάτων χαρακτηρίζονται σήμερα ανά επικράτεια ως εθνικοί εναέριοι χώροι που συνορεύουν με όρια που συμπίπτουν, χωρίς δηλαδή να υφίστανται ουδέτερες ή ελεύθερες ζώνες μεταξύ τους.
Το νομικό καθεστώς του διεθνούς εναέριου χώρου διέπεται από την αρχή της ελεύθερης υπέρπτησης κάθε αεροσκάφους (και παντός άλλου πτητικού μέσου μεταφοράς) με την επιφύλαξη της τήρησης των κανονισμών εναερίου κυκλοφορίας όπως αυτοί θεσπίστηκαν και συνεχίζουν να θεσπίζονται ή ν΄ ανανεώνονται από τον Διεθνή Οργανισμό Πολιτικής Αεροπορίας, κατά τη Σύμβαση του Σικάγου 1944.
Συγκεκριμένα το άρθρο 12 της Σύμβασης του Σικάγου 1944 περί Διεθνούς Πολιτικής Αεροπορίας, με την οποία και ιδρύθηκε ο ΔΟΠΑ, ορίζει ότι υπεράνω της ανοικτής θάλασσας εφαρμόζονται κανονισμοί εναερίου κυκλοφορίας που εκδίδονται από το Συμβούλιο του ΔΟΠΑ, σύμφωνα με τις διαδικασίες που προβλέπει η Σύμβαση. Συνεπώς η σύμβαση του Σικάγου κατοχυρώνει αφενός μεν την ελευθερία υπέρπτησης στο διεθνή εναέριο χώρο, και αφετέρου τους διεθνείς αεροναυτικούς κανονισμούς, στους οποίους αναφέρεται (άρθρο 12) και που περιλαμβάνονται στα Παραρτήματα (Annexes) 2 και 11 της Σύμβασης περί "Κανόνων Αέρος" (Rules of Air), καθώς επίσης και τις "Υπηρεσίες Εναερίου Κυκλοφορίας" (Air Ttaffic Services - ATS) αντίστοιχα.

Ειδικότερα το Παράρτημα 2 περιλαμβάνει τους κανονισμούς εναερίου κυκλοφορίας για την πτήση των αεροσκαφών υπεράνω της ανοικτής θαλάσσης και επιβάλλει την αυστηρή τήρηση των οδηγιών των Κέντρων Εναερίου Κυκλοφορίας κάθε Περιοχής Πληροφόρησης Πτήσεων (Flight Information Region - FIR), όταν αυτή επεκτείνεται σε ανοικτή θάλασσα.
Σημειώνεται ότι γενικά όλος ο εναέριος χώρος της Γης, (διεθνείς και εθνικοί εναέριοι), έχει κατατμηθεί σε εννέα "Περιοχές Αεροναυτιλίας". Κάθε μία εξ αυτών περιλαμβάνει Περιοχές Πληροφόρησης Πτήσεων, η διαχείριση των οποίων όμως, κυρίως για τον έλεγχο της εναερίου κυκλοφορίας, έχει ανατεθεί στη δικαιοδοσία των γειτονικών προς κάθε FIR κρατών των οποίων οι "αρμόδιες Αρχές", (ATS), έχουν και την ευθύνη για την ασφάλεια της εναέριας κυκλοφορίας πάσης κατηγορίας αεροσκαφών, πολιτικών, στρατιωτικών ή άλλων κρατικών.

Οι δε Περιοχές Πληροφόρησης Πτήσεων κατατέμνονται και αυτές σε επιμέρους τμήματα του εθνικού εναέριου χώρου, ή αν πρόκειται για παράλιο ή νησιωτικό ή αρχιπελαγικό κράτος, από τμήματα εθνικού και διεθνή εναέριου χώρου (σύμφωνα με Annex 11, 2.1.3), όπως συμβαίνει π.χ. στο FIR Αθηνών.

Τα επιμέρους τμήματα του κάθε εθνικού εναέριου χώρου προσδιορίζονται από τον αριθμό και την έκταση των υφισταμένων αεροδρομίων.
Απολλόδωρος ο Δαμασκηνός

Βιογραφία

Ο Απολλόδωρος ο Δαμασκηνός γεννήθηκε στη Δαμασκό και έζησε στη Ρώμη την εποχή του αυτόκρατορα Τραϊανού και Αδριανού. Ο Τραϊανός του ανέθεσε την κατασκευή σημαντικών έργων με πιο σημαντικό τη Αγορά του Τραϊανού (Forum Trajani), η οποία οικοδομήθηκε μεταξύ 107 και 113. Επίσης σημαντικό έργο του θεωρείται η κατασκευή της γέφυρας του Δούναβη μήκους 1300 μέτρων, η οποία στηριζόταν σε 20 στύλους και ίχνη της σώζονται στο Ντέμπρετσεν της Ουγγαρίας. Αναφέρεται ότι εργάστηκε για την κατασκευή των λιμένων του Τσεντοτσέλε και της Όστιας όπου ελιμενίζοντο τα εμπορικά πλοία τα οποία μέσω του Τίβερη έφθαναν μέχρι τη Ρώμη. Μετά το θάνατο του Τραϊανού έπεσε σε δυσμένεια, εξορίστηκε και αργότερα σκοτώθηκε από τον Αδριανό.
Γκραντ Μπέυ, Γρενάδα

Γεωγραφία

Η Γκραντ Μπέυ βρίσκεται βορειοανατολικά της Γρενάδας και κεντρο-ανατιλικά του νησιού Καρριακού. Βρίσκεται βορειοανατολικά του Χίλσμπορο και νοτιοανατολικά του Λ'Απέλ. Βρίσκεται 4 χιλιόμετρα βορειοανατολικά του Χίλσμπορο, 37 km βορειοανατολικά της Σωτέρ, 44 km βορειοανατολικά της Βικτόρια και της Ενορίας του Αγίου Μάρκου, 45 km μακρυά από την Λα Μπάιγ, 46 km βορειοανατολικά της Ενορίας του Αγίου Ιωάννη και 48 km βορειοανατολικά της Γκουγιάβ.

Κλίμα

Η μέση θερμοκρασία κάθε μέρα είναι 28 °C το πρωί, 31 °C το απόγευμα και 29 °C το βράδυ.
Συγκρότημα εκτοξεύσεων 6

Ιστορικό

Το συγκρότημα LC-6 κατασκευάστηκε από τον αμερικάνικο στρατό στα μέσα της δεκαετίας του 1950 ειδικά για τον τύπο πυραύλου Redstone που ήταν κατασκευή του Βέρνερ φον Μπράουν το πρόγραμμα εξέλιξης του Α4. Ο πύραυλος Redstone ήταν για την Αμερική ο πρώτος τύπος μεγάλου πυραύλου με υγρά καύσιμα και μπορούσε να μεταφέρει ατομική βόμβα βάρους 3.580 κιλών σε απόσταση 320 χιλιομέτρων. Η πρώτη δοκιμαστική εκτόξευση από το συγκρότημα αυτό έγινε στις 20 Απριλίου 1955, ενώ τρεις μήνες αργότερα ακολούθησε η επίσημη ανακοίνωση λειτουργίας του συγκροτήματος από την αμερικάνικη κυβέρνηση. Στα επόμενα χρόνια πραγματοποιήθηκαν 15 εκτοξεύσεις του πυραύλου Redstone, από τις οποίες μόνο τέσσερις είχαν επιτυχία.
Από τις 22 Σεπτεμβρίου 1955 το συγκρότημα χρησιμοποιήθηκε και για την εκτόξευση του πυραύλου Jupiter A, μιας παραλλαγής του Redstone που ήταν εξοπλισμένος με βελτιωμένο τηλεκατευθυντικό σύστημα. Από τις 22 εκτοξεύσεις που πραγματοποιήθηκαν, οι 12 απέτυχαν. Εκτός αυτού, εδώ έγιναν πειραματικές πτήσεις επανε στην ατμόσφαιρα με πύραυλο Jupiter-C. Η τελευταία εκτόξευση πραγματοποιήθηκε στις 27 Ιουνίου 1961 με πύραυλο Redstone.
Στις 31 Ιανουαρίου 1964 το συγκρότημα έγινε τμήμα του διαστημικού μουσείου της Πολεμικής Αεροπορίας. Στο απενεργοποιημένο συγκρότημα βρίσκεται σήμερα ένας πύραυλος τύπου Juno I, που είχε χρησιμοποιηθεί το 1958 μαζί με το διαστημόπλοιο Explorer 1 για να στείλει σε τροχιά γύρω από την Γη τον πρώτο τεχνητό δορυφόρο των ΗΠΑ στο διάστημα. Οι επισκέπτες του μουσείου μπορούν να περιηγηθούν και στο Blockhaus, το κτίριο ελέγχου των εκτοξεύσεων.
Γεώργιος Γ΄ της Σαξονίας-Μάινινγκεν

Βιογραφία

Ήταν ο πρωτότοκος γιος του Φρειδερίκου πρίγκιπα της Σαξονίας-Μάινινγκεν και της Αδελαΐδας, κόρης του Ερνέστου Β΄ κόμη του Λίππε-Μπήστερφελτ.
Το 1946 απεβίωσε στο Τσιριποβίετς της Ρωσίας σε ηλικία 54 ετών.
Εθνόσημο του Τριστάν ντα Κούνια

Το εθνόσημο του Τριστάν ντα Κούνια παραχωρήθηκε το 2002. Πριν από αυτό, ως κτήση της Αγίας Ελένης, το Τριστάν ντα Κούνια χρησιμοποίησε το εθνόσημο της Αγίας Ελένης.

Περιγραφή

Ο θυρεός στο εθνόσημο αποτελείται από τέσσερα άλμπατρος σε ένα σχέδιο καθρεφτίσματος χρώματος γαλάζιου και λευκού. Δύο αστακοί των βράχων βαστούν το θυρεό. Τα ζώα αυτά απαντώνται στα νερά του νησιού.Βλέπουμε επίσης μια ναυτική κορόνα και ένα πλοίο του Τριστάν ντα Κούνια.
Το ρητό είναι Our faith is our strength (= "Η Πίστη μας Είναι η Δύναμή μας").
To εθνόσημο υπάρχει στη σημαία του Τριστάν ντα Κούνια όπως επίσης και στη Σημαία της Ένωσης (Union Flag) που χρησιμοποιείται από το Διοικητή.
Επαμεινώνδας Δεληγεώργης

Βιογραφία

Γεννήθηκε στην Τρίπολη και σπούδασε νομικά στο Πανεπιστήμιο Αθηνών. Πατέρας του ήταν ο Μήτρος Δεληγεώργης, αγωνιστής και φρούραρχος του Μεσολογγίου. Εκλέχτηκε το 1859 βουλευτής Μεσολογγίου αλλά δύο χρόνια αργότερα φυλακίστηκε από το καθεστώς του Όθωνα. Απελευθερώθηκε το 1862 και συνέχισε την πολιτική του σταδιοδρομία. Έγινε Υπουργός επί της Δημοσίας Εκπαιδεύσεως κατά την Προσωρινή Κυβέρνηση του 1862. Ήταν ιδρυτής και αρχηγός του κόμματος Εθνικό Κομιτάτο, με το οποίο εκλέχτηκε βουλευτής. 
Δεν ήταν υπέρμαχος της Μεγάλης Ιδέας και πίστευε πως μια καλύτερη λύση για το Ανατολικό Ζήτημα θα ήταν η βελτίωση της κατάστασης των Ελλήνων που ζούσαν στις υπό Οθωμανικό ζυγό περιοχές της Μακεδονίας, της Ηπείρου, της Θράκης και της Μικράς Ασίας, μέσω του εκδημοκρατισμού της Οθωμανικής Αυτοκρατορίας. Ο Δεληγεώργης ήταν το άτομο, το οποίο στις 10 Οκτωβρίου 1862, κήρυξε το τέλος της βασιλείας του Όθωνα και τη σύγκληση Εθνοσυνέλευσης. 
Το 1865 διετέλεσε πρωθυπουργός ενώ μέχρι τον θάνατο του διετέλεσε υπουργός παιδείας, οικονομικών στην οικουμενική κυβέρνηση Κανάρη και υπουργός εξωτερικών. Συνολικά ο Δεληγεώργης χρημάτισε έξι φορές πρωθυπουργός (Οκτώβριος 1865, Νοέμβριος 1865, 1870, 1872, 1876, 1877), ενώ διατηρεί μέχρι και σήμερα τον τίτλο του νεώτερου Έλληνα πρωθυπουργού, καθώς ανέλαβε πρώτη φορά την εξουσία σε ηλικία 36 ετών. Πέθανε στην Αθήνα το 1879.
Αποκαλέστηκε «ηγέτης της νεωτέρας γενιάς».
Roulettes

Οι Roulettes είναι το ακροβατικό αεροπορικό σμήνος επιδείξεων ακριβείας της Πολεμικής Αεροπορίας της Αυστραλίας. Η ομάδα απότελεί τμήμα της Κεντρικής Σχολής Πτήσεων (Central Flying School - CFS), με έδρα την αεροπορική βάση East Sale στην Βικτώρια, και δίνει περίπου 150 επιδείξεις τον χρόνο, τόσο στην Αυστραλία όσο και στις γειτονικές χώρες της ευρύτερης περιοχής της Νοτιοανατολικής Ασίας. Το σμήνος χρησιμοποιεί έξι αεροσκάφη Pilatus PC-9.

Ιστορία

Η Κεντρική Σχολή Πτήσεων απέκτησε το πρώτο της επίσημο ακροβατικό σμήνος το 1962, τους Red Sales, χρησιμοποιόντας μαχητικά αεροσκάφη De Havilland Vampire. Το σμήνος όμως διαλύθηκε πολύ σύντομά και επανασυγκροτήθηκε ως Telstars, πρώτα το 1962 και αργότερα το 1968, χρησιμοποιόντας αεροσκάφη Macchi MB-326.
Το 1970 δημιουργήθηκαν οι Roulettes για τον εορτασμό των 50 χρόνων της Αυστραλιανής Πολεμικής Αεροπορίας. Αρχικά χρησιμοποιούσαν τέσσερα αεροσκάφη Macchi MB-326, αποκτόντας ένα πέμπτο το 1974 και φτάνοντας τα επτά το 1981, πριν μειωθούν πάλι στα πέντε το 1982.
Στα τέλη της δεκαετίας του 1980 η ομάδα αναγκάστηκε να μειώσει της ώρες πτήσης της λόγω προβλήμάτων που άρχισε να εμφανίζει ο στόλος των Αυστραλιανών MB-326. Έτσι, το 1989 χρησιμοποιούσαν μόνο δύο αεροσκάφη ενώ στα τέλη του έτους άρχισαν να παραλαμβάνουν τα Pilatus PC-9, φτάνοντας στη σύνθεση που διατηρούν μέχρι σήμερα, έξι αεροσκάφη συν ένα εφεδρικό, βαμένα με άσπρο, μπλέ και έντονο κοκκινο χρώμα.
Γαυγάμηλα

Χωριό κοντά στα αρχαία Άρβηλα, τη σημερινή πόλη Ερμπίλ του βορείου Ιράκ που βρίσκεται κοντά στον ποταμό Τίγρη. Το όνομά του σημαίνει κατασκήνωση καμήλων. 
Εκεί, το 331 π.Χ., έγινε μία από τις σημαντικότερες μάχες της ιστορίας, μεταξύ των Ελλήνων, με αρχηγό τον Μέγα Αλέξανδρο, και των Περσών, με αρχηγό τον Δαρείο Γ΄. Νικητές ήταν οι Έλληνες. Αυτή η μάχη θεωρείται η ληξιαρχική πράξη θανάτου για την αρχαία περσική αυτοκρατορία, καθώς μόλις τον επόμενο χρόνο ο Δαρείος Γ΄ δολοφονήθηκε από τον ξάδερφό του, τον σατράπη Βήσσο, στις ανατολικές σατραπείες, προκειμένου να κερδίσει την εύνοια του Αλέξανδρου. Ο Αλέξανδρος, που τον καταδίωκε και τον βρήκε νεκρό λίγο μετά τη δολοφονία του, είχε ήδη καταλάβει όλες τις μεγάλες πόλεις της μέχρι τότε Περσικής αυτοκρατορίας.
Μορίς Λαμάρς

Πρώτα χρόνια

Ο Λαμάρς γεννήθηκε στο Τορόντο, Οντάριο του Καναδά, αλλά η οικογένειά του σύντομα μετά τη γέννησή του μετακόμισε στο Timmins, Οντάριο. Τα παιδικά χρόνια του Λαμάρς ήταν γεμάτα από το δικό του "μικρό κόσμο από καρτούνς και τηλεόραση της δεκαετίας του 1960". Ανακάλυψε το ταλέντο του ως μίμος τυχαία στο Λύκειο, όταν μερικοί φίλοι του τον προέτρεψαν να συμμετάσχει σε μία παράσταση του σχολείου. Το νούμερο που πραγματοποίησε ήταν "διασημότητες ως σερβιτόροι", το οποίο συνέχισε να χρησιμοποιεί μέχρι το τέλος της καριέρας του ως όρθιος κωμικός.
Μιχαήλ Δεκλερής

Ο Μιχαήλ Δεκλερής είναι διαπρεπής νομικός.
Σπούδασε νομικά και διετέλεσε αντιπρόεδρος του Συμβουλίου της Επικρατείας (1990 - 1999) καθώς και μέλος του Συνταγματικού Δικαστηρίου του 1973.
Σιμόν Μπάιλς

Προσωπική ζωή

Γεννήθηκε στο Κολόμπους του Οχάιο στις 14 Μαρτίου 1997. Είναι η τρίτη κατά σειρά γεννημένη από τα τέσσερα αδέρφια της. Στην ηλικία των 6 ετών, η μητέρα της, Σάνον Μπάιλς, δεν μπορούσε να μεγαλώσει τη Σιμόν και τα υπόλοιπα 3 αδέλφια της, επειδή πάλευε με την εξάρτηση της από τα ναρκωτικά και το αλκοόλ, και έδωσε τα παιδιά στους γονείς της, δηλαδή στον παππού των κοριτσιών και τη σύζυγο του, Νέλι.
Είναι Καθολική Χριστιανή στη θρησκεία. Κατάγεται από το Μπελίζ από τη μητέρα της.

Παγκόσμια Πρωταθλήματα

Η Μπάιλς είναι 4 φορές Παγκόσμια Πρωταθλήτρια στο ατομικό σύνθετο (2013, 2014, 2015, 2018), 2 φορές στη δοκό ισορροπίας (2014, 2015), 4 φορές στις ασκήσεις εδάφους (2013, 2014, 2015, 2018) και το 2018 κατέκτησε το πρώτο της χρυσό μετάλλιο σε αγώνισμα άλματος. Έχει 3 χρυσά μετάλλια σε ομαδικά αγωνίσματα. Τα υπόλοιπα μετάλλια της είναι 6, 3 ασημένια και 3 χάλκινα. Συνολικά έχει 14 χρυσά, 3 ασημένια και 3 χάλκινα σε Παγκόσμια Πρωταθλήματα.
Βιρτζίνια Μπουρμπόν ντελ Μόντε

Πρώτα χρόνια

Ήταν η κόρη του Κάρλο Μπουρμπόν ντελ  Μόντε, πρίγκιπα του Σαν Φαουστίνο (1867-1917), απόγονος μιας αρχαίας οικογένειας της Τοσκάνης - Ούμπριας. Η μητέρα της ήταν η Αμερικανίδα Τζέιν Άλεν Κάμπελ (1865-1938).

Προσωπική ζωή

Η Βιρτζίνια παντρεύτηκε τον Εντοάρντο Ανιέλλι, γιο του γερουσιαστή και του ιδρυτή της FIAT, Τζιοβάννι Ανιέλλι, στις 5 Ιουνίου 1919.
Έγινε χήρα στις  14 Ιουλίου 1935, καθώς ο Εντοάρντο πέθανε σε αεροπορικό δυστύχημα στη Γένοβα. Λίγους μήνες μετά το θάνατο του συζύγου της, η Βιρτζίνια αρραβωνιάστηκε τον δημοσιογράφο και συγγραφέα Κούρτσιο Μαλαπάρτε. Η γαμήλια τελετή  που είχε αρχικά προγραμματιστεί για τον Οκτώβριο του 1936 δεν έγινε λόγω της επίμονης του πεθερού της, Τζιοβάννι Ανιέλλι. Επιπλέον, ο Κούρτσιο είχε γίνει αντιδημοφιλής ανάμεσα στις ανώτατες αρχές του καθεστώτος του  Μπενίτο Μουσολίνι, με αποτέλεσμα ο δημοσιογράφος να εκδιωχθεί από το Εθνικό Φασιστικό Κόμμα και εξαναγκάστηκε  να εξοριστεί στο νησί Λιπάρι  για μια ορισμένη χρονική περίοδο  το 1933. Εν τω μεταξύ, η Βιρτζίνια είχε να αντιμετωπίσει μια σκληρή αντιπαράθεση με τον πεθέρο της, ο οποίος προσπάθησε να  διεκδικήσει την γονική επιμέλεια των επτά παιδιών της με όλα τα μέσα, αφού διαπίστωσε ότι η Βιρτζίνια ήταν έτοιμη να ξαναπαντρευτεί.
Κατά τη συζήτηση σχετικά με αυτό το θέμα, το  Δικαστήριο του  Τορίνο εξέδωσε απόφαση κατά της μητέρας. Η διένεξη συνεχίστηκε με αρκετές νομικές  ενέργειες, μέχρι που η Βιρτζίνια αποφάσισε να μεταβεί στη Ρώμη. Δεδομένου ότι υπήρχαν καλύτερες πιθανότητες να ευνοηθεί από τις δικαστικές αρχές της Ρώμης, ο πεθερός της έδωσε τελικά τη  συγκατάθεσή του να διαπραγματευτεί μια συμβιβαστική συμφωνία μέχρι τα τέλη του 1937. Η πιο σημαντική πτυχή της ήταν η παραχώρηση της παιδικής επιμέλειας στη Βιρτζίνια.

Β' Παγκόσμιος Πόλεμος

Η Βιρτζίνια συνελήφθη στη Ρώμη στις 8 Σεπτεμβρίου 1943, δεδομένου ότι ήταν η κόρη  μιας Αμερικανίδας, μιας χώρας εκείνης της εποχής που πολέμησε εναντίον της Γερμανίας, και περιορίστηκε σε  μια βίλα στο λόφο Καιλιάν, από την οποία ήταν σε θέση να δραπετεύσει.
Αφού επέστρεψε  στη Ρώμη ως ελεύθερη, η Βιρτζίνια κανόνισε σε συνεργασία με τον συνταγματάρχη Ντόλμαν, μια συνάντηση στο Βατικανό μεταξύ του Πάπα Πίου ΧΙ και του στρατηγού Καρλ Γουόλφ, ο οποίος ήταν ο Στρατιωτικός Διοικητής των SS και της αστυνομίας στη  Βόρεια Ιταλία. Η συνάντηση, η οποία τελικά ήταν επιτυχής, είχε σκοπό να αποφευχθεί η αιματοχυσία κατά τη διάρκεια της επικείμενης γερμανικής υποχώρησης από τη Ρώμη.

θάνατος

Η Βιρτζίνια σκοτώθηκε σε τροχαίο ατύχημα κοντά στην Πίζα αργά  το απόγευμα της 30ης Νοεμβρίου 1945,  αφού το αυτοκίνητο στο οποίο επέβαινε και ταξίδευε από τη Ρώμη στο Φόρτε ντέι Μάρμι, χτυπήθηκε από ένα βαρύ φορτηγό του αμερικανικού στρατού. Η θανατηφόρα σύγκρουση συνέβη στη Βία Αουρέλια, κοντά  στο πευκοδάσος του Σαν Ροσσόρε.
Placebo (συγκρότημα)

Ιστορία

Οι Placebo ιδρύθηκαν όταν τα μέλη της μπάντας γνωρίστηκαν τυχαία το 1994. Ένας σταθμός του λονδρέζικου μετρό αποτέλεσε την αιτία για τη δημιουργία των Placebo. Ο μισός Αμερικανός – μισός Σκοτσέζος Brian Molko και ο Σουηδός Stefan Olsdal μπορεί να πήγαιναν επί επτά χρόνια στο ίδιο σχολείο, το American International School of Luxembourg, δίχως να έχουν μιλήσει σχεδόν καθόλου. Μια τυχαία συνάντησή τους, ωστόσο, το 1994, στον σταθμό του South Kensington, τούς οδήγησε σε ένα κοντινό μπαρ, όπου ο πρώτος προσκάλεσε τον δεύτερο για να τον ακούσει να παίζει κιθάρα και να τραγουδά. Το ίδιο βράδυ αποφάσισαν να φτιάξουν το γκρουπ. Αν και αρχικά είχαν το όνομα Ashtray Heart, το συγκρότημα σύντομα κατέληξε στο όνομα Placebo. Αρχικά ο ντράμερ του σχήματος ήταν ο Robert Schultzberg, αλλά αργότερα ο Steve Hewitt πήρε τη θέση του το 1997. Ο τελευταίος ανακοίνωσε, τον Οκτώβριο του 2007, την αποχώρηση του από το συγκρότημα λόγω προσωπικών και μουσικών διαφορών.
Οι μεγάλες επιτυχίες τους στην Βρετανία ήταν τα singles Pure Morning και Nancy Boy φτάνοντας και τα δύο στο top ten. Οι "Placebo", στα πρώτα τους βήματα, δέχτηκαν πολλές κριτικές οι οποίες σύγκριναν την μουσική τους με εκείνη των New Order, the Cure, Siouxsie and the Banshees, U2 και Talking Heads. Αργότερα, οι Placebo απέκτησαν μεγάλη φήμη στην Ευρώπη ειδικά με το album Sleeping With Ghosts το 2003, που ήταν μία πιο περιπετειώδης απόπειρα με πειραματισμούς επηρεασμένους από τη χορευτική μουσική και λιγότερο «κλασικό» ήχο κιθάρας, αν και κράτησαν το καθιερωμένο τους ύφος για πολλά τραγούδια, όπως για παράδειγμα το «The Bitter End».
To 1998, oι Placebo εμφανίστηκαν σαν Super Furry Animals στην ταινία Velvet Goldmine του Τοντ Χέινς, συμμετέχοντας και στο soundtrack.
Στις 6 Αυγούστου του 2008 μέσω της επίσημης ιστοσελίδας του συγκροτήματος, ανακοινώθηκε ο νέος ντράμερ. Πρόκειται για τον Steve Forrest, πρώην ντράμερ του συγκροτήματος Evaline. Τον Ιούνιο του 2009 οι Placebo θα παρουσιάσουν τον νέο τους δίσκο Battle For The Sun.
Η γνωριμία με τον συγκεκριμένο drummer έγινε κατά τη διάρκεια, μίας συναυλίας που λάμβανε χώρα στην Αμερική. Ο Steve Forrest έκανε το opening μαζί με τους Evaline πριν εμφανιστούν οι Placebo. Eκείνη την περίοδο το συγκρότημα δεν είχε ντράμερ. Αφού παρακολούθησαν το συγκρότημα θέλησαν ως καινούριο τους ντράμερ τον Steve Forrest. Πολλοί υποστηρίζουν ότι ο συγκεκριμένος ντράμερ είναι μια αρκετά καλή επιλογή καθώς προσθέτει στο συγκρότημα θετική ενέργεια.
Κίρα Κόζαριν

Πρώτα χρόνια

Η Κόζαριν πέρασε τα παιδικά της χρόνια στη Μπόκα Ράτον της Φλόριντα, όπου μάθαινε μπαλέτο στο Boca Ballet Theatre και φοίτησε στο ιδιωτικό σχολείο Pine Crest School. Η μητέρα της ήταν ηθοποιός και ο πατέρας της μουσικός διευθυντής, μαέστρος και παραγωγός δίσκων, έτσι και αυτή σπούδασε υποκριτική, τραγούδι και χορό.

Ηθοποιός

Αφού φοίτησε σε εργαστήρι, όπου έκανε υποκριτική μπροστά σε κάμερα, ερωτεύτηκε την υποκριτική και αποφάσισε, το 2011, να μετακομίσει στο Λος Άντζελες της Καλιφόρνιας για να κάνει καριέρα στη τηλεόραση.
Το 2015, η Κόζαριν ήταν υποψήφια, μεταξύ άλλων, στην κατηογρία καλύτερη τηλεοπτική ηθοποίος στα Βραβεία Kids Choice Awards. Ο νικητής ανακοινώθηκε στις 28 Μαρτίου του 2015 και ήταν η Λάουρα Μαράνο.
Η τελευταία της ταινία ήταν η "One Crazy Cruise" (Μία Τρελή Κρουαζιέρα), η οποία κυκλοφόρησε στις 19 Ιουνίου του 2015.

Τραγουδίστρια

Η Κόζαριν έχει ένα κανάλι στο Youtube, όπου μεταφορτώνει τα τραγούδια της. Το μοναδικό της τραγούδι, που δεν είναι διασκευή, είναι το Replay, το οποίο κυκλοφόρησε το 2013.
Σημαντήρας

Σημαντήρας (αγγλικά: buoy) ή σημαδούρα ή τσαμαδούρα, λέγεται γενικά οποιοδήποτε μέσον που παραμένει στη επιφάνεια της θάλασσας, σε συγκεκριμένη θέση, προς επισήμανση συγκεκριμένου σκοπού ή λόγου, όπως: θέση ναυαγίων, ποντισμένης αγκύρας (σημαντήρας αγκύρας), όρια θαλάσσιου διαύλου (σημαντήρας διαύλου), θέση αλιευτικών εργαλείων,  τηλεφωνικών καλωδίων, υποβρύχιων δραστηριοτήτων πάσης φύσεως (εκτός στρατιωτικών), όρια πεδίων βολών, όρια κολύμβησης λουομένων οργανωμένων λουτρικών εγκαταστάσεων κλπ.
Τα σχήματα των σημαντήρων είναι κωνικά, σφαιρικά, ρομβοειδή, κυλινδρικά ή τραπεζοειδή και φέρουν χρώμα συνήθως κόκκινο, πράσινο, ή πορτοκαλί, ή κεραμιδί και σπάνιες φορές μαύρο. Οι πλέον συνήθεις αυτών είναι οι καθοδηγητικές (leading buoy) που φέρονται κυρίως σε διαύλους, οι σημαδούρες αγκυρών, σημαδούρες ναυαγίων, αλιευτικών εργαλείων κλπ.
Όταν ο σημαντήρας φέρει φανό (για ανάγκες ασφάλειας ναυσιπλοΐας) τότε καλείται φωτοσημαντήρας, συμπεριλαμβανόμενος στους Φάρους και τους φανούς του Φαρικού συστήματος της περιοχής. Οι φωτοσημαντήρες διαύλων φέρουν επίσης χαρακτηριστικές χρωματικές γραμμώσεις ή αριθμούς που δηλώνουν έτσι την αριθμητική τους σειρά. 
Επίσης για καλύτερη εξυπηρέτηση της Ναυτιλίας χρησιμοποιούνται σε περιοχές συχνής παρουσιαζόμενης ομίχλης ηχητικοί σημαντήρες που φέρουν κύμβαλο, κουδούνι ή συρίκτρα, καλούμενοι αντίστοιχα κυμβαλοσημαντήρες, κωδωνοσημαντήρες, και συρικτροσημαντήρες.
Εντμόν Ροστάν

Τα πρώτα χρόνια

Ο Ροστάν γεννήθηκε στη Μασσαλία, Γαλλία, σε μία πλούσια και καλλιεργημένη προβηγκιανή οικογένεια.
Παντζαμπική Βικιπαίδεια

Η Παντζαμπική Βικιπαίδεια (παντζάμπι: ਪੰਜਾਬੀ ਵਿਕੀਪੀਡੀਆ) είναι η έκδοση της Βικιπαίδειας στη γλώσσα Παντζάμπι. Υπάρχουν δύο Βικιπαίδειες στα Παντζάμπι, η βικιπαίδεια στα ανατολικά Παντζάμπι (με πρόθεμα pa, γράφεται με το αλφάβητο Γκουρμούχι) και τη Δυτική Παντζαμπική Βικιπαίδεια (με πρόθεμα pnb, γράφεται στο αλφάβητο Σαχμούχι).

Ανατολική έκδοση

Ο τομέας της ανατολικής έκδοσης ιδρύθηκε στις 3 Ιουνίου 2002 αλλά τα τρία πρώτα άρθρα γράφτηκαν τον Αύγουστο του 2004 και τον Ιούλιο του 2012 είχε φτάσει τα 2.400 άρθρα.
Από τον Αύγουστο του 2012, έχει περίπου 26 εκατομμύρια αναγνώστες από όλο τον κόσμο.
Η πρώτη ημερίδα για την παντζαμπική Βικιπαίδεια οργανώθηκε στην Λουντιάνα στις 28 Ιουλίου 2012 και αργότερα, άλλη μία στις 16 Αυγούστου στο Παντζαμπικό Πανεπιστήμιο στη Πατιάλα για να ενημερώσει τους ανθρώπους πώς να επεξεργαστούν και να προσθέσουν περιεχόμενο στο βίκι.
Βικιεκδηλώσεις και εργαστήρια για τη βελτίωση αυτή της Βικιπαίδειας διεξάγονται σε τακτική βάση για να αυξηθεί ο αριθμός των συντακτών. Τον Οκτώβριο του 2015 οργανώθηκε ένα σεμινάριο στο Αμριτσάρ, όπου συμμετείχαν 148 μαθητές από 17 σχολεία. Στόχος του σεμιναρίου είναι η αύξηση της ευαισθητοποίησης σχετικά με την Βικιπαίδεια μεταξύ των μαθητών.
Υπάρχουν επί του παρόντος 29.560 άρθρα στην Ανατολική Παντζαμπική Βικιπαίδεια.

Δυτική έκδοση

Η Δυτική έκδοση ξεκίνησε στις 24 Οκτωβρίου 2008 μέσω του Επωαστήρα του Wikimedia, και ο υποτομέας  της ήρθε σε ύπαρξη στις 13 Αυγούστου 2009. Το έργο πρωτοπορήθηκε από τον Χαλίντ Μαχμούντ, πανεπιστημιακό καθηγητή από το Ισλαμαμπάντ.
Υπάρχουν επί του παρόντος 46.480 άρθρα στην δυτική Παντζαμπική Βικιπαίδεια.
Μουκριμέ Χατούν

Βιογραφία

Η Μουκριμέ Χατούν γεννήθηκε το 1435 στο Ελμπιστάν, στην Επαρχία Καχραμανμαρά, των Δουλκαρίδων. Γεννήθηκε ως Μουκριμέ. Ο πατέρας της ήταν ο Σουλεϊμάν Μπέης, που ήταν ο έκτος δοικητής του Ντουλκαντίρ. Η θεία της Εμινέ Χατούν ήταν παντρεμένη με τον Μωάμεθ Α΄. Αργότερα η Γκιουλμπαχάρ Χατούν, εγγονή του Σουλεϊμάν Μπέη, παντρεύτηκε με τον μελλοντικό Σουλτάνο Βαγιαζίτ Β΄ και γέννησε τον Σελίμ Α΄.
Η Μουκριμέ παντρεύτηκε τον Μωάμεθ Β΄ στις 15 Δεκεμβρίου 1446 σε ηλικία 11 χρονών, ενώ στις 3 Δεκεμβρίου 1447 γέννησε τον Βαγιαζίτ Β΄. Ο γάμος τους δεν ήταν πολύ χαρούμενος. Προφανώς, η όλη συμφωνία δεν ήταν της αρεσκείας του Μωάμεθ Β΄. 
Η Μουκριμέ Χατούν πέθανε πριν από την άνοδο του γιου της στον θρόνο, τον Απρίλιο του 1467 στην Ανδριανούπολη. Βαλιντέ Χατούν στον γιο της έγινε η Γκιουλμπαχάρ Χατούν.
The $5.98 E.P.: Garage Days Re-Revisited

Τραγούδια

1. Helpless (Harris, Tatler) - 6:39

2. The Small Hours (Mortimer) - 6:43

3. The Wait (Coleman, Walker, Glover, Ferguson) - 4:55

4. Crash Course in Brain Surgery (Shelley, Bourge, Phillips) - 3:10

5. Last Caress/Green Hell (Glenn Danzig) - 3:30

Τα μέλη του συγκροτήματος

Το The $5.98 E.P.: Garage Days Re-Revisited ηχογραφήθηκε από τους εξής μουσικούς:
Τζέιμς Χέτφιλντ - κιθάρα, φωνητικά
Κερκ Χάμμετ - κιθάρα
Τζέισον Νιούστεντ - μπάσο
Λαρς Ούλριχ - τύμπανα
Πλατανιάς Χανίων

Ιστορικά στοιχεία

Αρχικά ο Πλατανιάς βρισκόταν γύρω από την κορυφή του λόφου πάνω από την παραλία. Αναφέρεται για πρώτη φορά το 1577 σε βενετικό έγγραφο ως πύργος Πλατανέα. Την περίοδο της Τουρκοκρατίας στον λόφο είχε κατασκευαστεί φρούριο για να χρησιμεύσει κυρίως ως παρατηρητήριο. Κατά τη διάρκεια της Κρητικής Επανάστασης του 1895-1898, ο Πλατανιάς απετέλεσε από τον Φεβρουάριο του 1897 την έδρα των ελληνικών στρατευμάτων που αποβιβάστηκαν στο νησί υπό τον Τιμολέοντα Βάσσο. Στα πλαίσια της Επανάστασης του Θέρισου, ο οικισμός άλλαξε συχνά χέρια μεταξύ των αντιμαχόμενων πλευρών. Τα νεότερα χρόνια άρχισε η ανάπτυξη του παραλιακού οικισμού που επιταχύνθηκε με την εμφάνιση του τουρισμού. Ο παραλιακός οικισμός αναφέρεται ως Κάτω Πλατανιάς ή Νέος Πλατανιάς και ο οικισμός στον λόφο ως Άνω Πλατανιάς ή Παλαιός Πλατανιάς.

Αθλητισμός

Ο οικισμός έγινε γνωστός για την ποδοσφαιρική του ομάδα, τον Α.Ο. Πλατανιά  που αγωνίζεται από την περίοδο 2012-13 στην Α' Εθνική, κάνοντας τον Πλατανιά τον μικρότερο πληθυσμιακά οικισμό που εκπροσωπήθηκε στην Α' Εθνική.
Χλωριούχο χρωμύλιο

Ασφάλεια

Το χλωριούχο χρωμύλιο είναι μια χαρακτηριστική ένωση του εξασθενούς χρωμίου (Cr⁶⁺). Τα άλατα του εξασθενούς χρωμίου είναι καρκινογόνα, γι' αυτό και η διαχείρισή τους πρέπει να πραγματοποιείται κάτω από τις απαραίτητες προϋποθέσεις ασφαλείας που σχετίζονται με τις καρκινογόνες ουσίες.
Οι ατμοί του χλωριούχου χρωμυλίου είναι ερεθιστικοί για τα μάτια και το αναπνευστικό σύστημα. Η κατάποση μπορεί να προκαλέσει σοβαρή εσωτερική βλάβη στον ανθρώπινο οργανισμό.